ב-1824 חיבר קטכיזם בשם "תורת דת משה וישראל" (שבמהדורתו השנייה נקרא: "אמונת ישראל"), שנועד להחליף את הקטכיזם "בני ציון" מאת הרץ הומברג כספר יסוד לחינוך הציבור היהודי בידי הממשלה. זוגות יהודיים נדרשו להיבחן עליו כדי לקבל רישיון נישואין. חיבורו של הומברג, שהיה כמעט כולו בגרמנית ונכתב ברוח רציונלית, היה לצנינים בידי הגורמים השמרניים ורוב הציבור. "אמונת ישראל", לעומתו, כלל קטעים רבים בעברית והדגיש את חשיבות המצוות והגמרא. הקטכיזם החליפי זכה להסכמה נלהבת של אבי המחבר, רבה של כל מוראביה, אך נדחה על ידי נציבות החינוך בחצר הקיסרית בשל אופיו השמרני וריחוקו מאידיאלים אוניברסליים.
חיבר "מספד גדול וכבד" על אביו, עת מותו של הלה ב -1830. ב-1833 התכתב עם יש"ר מגוריציאה מעל דפי כתב-העת "כרם חמד". ב-1836 מונה לרבה של שאפא. הנהיג יום צום לזכר השריפה שכילתה את מגורי היהודים בכפר ב-1822, וחיבר קינה על האירוע. הצום נשמר עד חורבן הקהילה בשואה. ב-1840 חיבר מספד, "אמרי שפר", על החת"ם סופר. ב-1845 הגיש את מועמדותו למשרת רב המדינה של מוראביה, וחיבר מכתב תלונה על כך שנשקל מינויו של הרב שמשון בן רפאל הירש לתפקיד. באיגרתו לממשלה, תיאר את הירש כבור מסוכן וכגרמני זר, החומס משרה שרק מוראבי מלידה צריך להחזיק בה.
ריצ'רד ספק
ריצ'רד בנג'מין ספק (באנגלית: Richard Benjamin Speck) (6 בדצמבר 1941 – 5 בדצמבר 1991) היה רוצח המונים ואנס אמריקאי, אשר עינה ורצח באופן שיטתי שמונה אחיות בבית חולים קהילתי בדרום שיקגו בלילה שבין ה-13 ל-14 ביולי 1966. לאחר משפטו נידון למוות, אולם עונשו הופחת למאסר עולם בעקבות בעיות בבחירת חבר המושבעים. מת כעבור עשרים וחמש שנות מאסר מהתקף לב בבית הסוהר סטייטוויל ב-1991.
ביוגרפיה.
ספק נולד ב-6 בדצמבר 1941, בקירקווד, אילינוי, הבן השביעי מתוך שמונת ילדיהם של בג'מין פרנקלין ספק ומארי מרגרט קרבאו. המשפחה עברה למונמאות', אילינוי, מיד לאחר לידתו. הוא ואחותו הקטנה קרוליין היו צעירים בהרבה מארבע אחיותיהם ושני אחיהם הגדולים. אחיו הבכור של ספק, רוברט, מת בתאונת דרכים ב-1952 בגיל עשרים ושלוש. אביו של ספק עבד כאורז חבילות במפעל לכלי חרס וקודם לכן התפרנס כחקלאי וכחוטב עצים. השניים היו קרובים מאוד עד למותו ב-1947 מהתקף לב; הוא היה בן חמישים ושלוש באותה העת ואילו ריצ'רד היה בן שש.
כעבור מספר שנים התאהבה אמו האדוקה והטיטולארית של ספק בקארל אוגוסט רודולף לינדברג, סוכן מכירות נודד מענף הביטוח, אותו היא פגשה במהלך נסיעת רכבת לשיקגו. לינדברג היה אלכוהוליסט בעל תיק פלילי ארוך של עבירות זיוף, מרמה ונהיגה בשכרות, ולמעשה היה ההפך המוחלט מאביו הפיכח והחרוץ של ספק. השניים התחתנו ב-10 במאי 1950 בפאלו פינטו, טקסס. ספק ואחותו קרוליין נותרו עם דודתם הנשואה שרה תורנטון במונמאות' במשך כמה חודשים כדי שספק יוכל לסיים את שנת הלימודים, לפני שהצטרפו לאמם ולבעלה החדש בסנטו, טקסס.
לאחר שנה בסנטו עברו ספק ומשפחתו לגור במספר שכונות עוני בדאלאס, טקסס, והחליפו עשרה בתי מגורים במשך השנים הבאות. ספק תיעב את אביו החורג אשר נעלם לפרקי זמן ארוכים וכשהיה נוכח היה משתכר, מעליב אותו ומאיים עליו.
בבית הספר נחשב לתלמיד גרוע שהיה זקוק למשקפיים וסירב להרכיבם; ספק דשדש בין מוסדות הלימוד הציבוריים של דאלאס ונאלץ לחזור שוב על כיתה ח' בחטיבת הביניים על שם ג'יי. אל. לונג ג'וניור, לאחר שסירב לעמוד ולדבר מול כיתתו באמתלת חששותיו ממבטיהם של חבריו ללימודים. בסתיו 1957 החל ללמוד בתיכון הטכני על שם קרוזייר, אך לא הגיע לסמסטר השני לאחר שנכשל בכל מקצועותיו, ונשר באופן סופי מחוק לימודיו בינואר 1958, קצת אחרי יום הולדתו השש עשרה.
ספק התחיל לשתות משקאות אלכוהוליים כשהיה בן שתים עשרה, ועד גיל חמש עשרה כבר היה שותה לשוכרה כמעט בכל יום. הוא נעצר לראשונה ב-1955 כשהיה בן שלוש עשרה בגין הסגת גבול, עבירה אשר הביאה עמה עשרות מעצרים נוספים לאורך שמונה השנים הבאות, בעיקר בשל עבירות מינוריות.
בין השנים 1960–1963 עבד כפועל בדאלאס עבור חברת סבן אפ. באוקטובר 1961 פגש ביריד בטקסס את שירלי אנט מאלון בת ה-15, אשר הרתה ממנו לאחר שלושה שבועות בהם יצאו יחד כזוג. השניים התחתנו ב-19 בינואר 1962, ושירלי עברה לגור בבית משפחת ספק יחד עם אחותו הקטנה קרוליין ועם אמו מארי, אשר נפרדה מאביו החורג שעזב לקליפורניה. כשבתם רובי לין ספק נולדה ב-5 ביולי 1962, מאלון לא ידעה שספק ריצה באותה העת מאסר בן 22 ימים בשל הפרעה לציבור במקיני, טקסס, לאחר ששתה לשוכרה.
ביולי 1963 נתפס ספק בידי המשטרה לאחר שזייף והפקיד שיק של עמית לעבודה על סך 44 דולרים. כמו כן שדד חנות מכולת וגנב סיגריות, בירה ושלושה דולרים. הוא הורשע בזיוף ובפריצה ונידון לשלוש שנות מאסר, אך שוחרר לאחר שריצה שישה עשר חודשים מ-1963 עד 1965 בבית הסוהר המדיני של טקסס בהאנטסוויל.
ב-9 בינואר 1965, שבוע לאחר שחרורו, החזיק ספק סכין באורך 43 סנטימטרים כנגד עוברת אורח במגרש חנייה בסמוך למקום מגוריה, אך ברח משזאת החלה לצרוח. המשטרה הגיעה למקום במהרה ועצרה אותו במרחק מספר רחובות. הוא הורשע בתקיפה בנסיבות מחמירות ונידון לשישה עשר חודשי מאסר אשר ירוצו יחד עם תקופת עונש נוספת של הפרת תנאי שחרורו המוקדם, אולם שוחרר כעבור חצי שנה ב-2 ביולי 1965, בשל טעות בניירת.
לאחר שחרורו מהכלא עבד ספק כנהג עבור חברת הבשר של פטרסון והיה מעורב בשש תאונות משאית לפני שפוטר מפני שלא הגיע בזמן לעבודה. בדצמבר 1965 עודדה אותו אמו לעבור לגור עם מלצרית גרושה מהבר האהוב עליו, "הסלון של ג'יני", מתאבקת לשעבר שהייתה זקוקה למישהו שישמור על שלושת ילדיה. בינואר 1966 הגישה חברתו לשעבר, מאלון, תביעת גירושים ממנו. באותו החודש דקר ספק את אחד הסועדים בסלון של ג'יני לאחר שהתפתחה ביניהם קטטה. הוא הואשם בתקיפה בנסיבות מחמירות, אך עורך דינו הצליח להפחית את האישום להפרעה לציבור. ספק קיבל קנס בסך עשרה דולרים ונכלא לשלושה ימים משלא שילם אותו.
ב-5 במרץ 1966, קנה ספק רכב ישן ושדד שבעים פאקטים של סיגריות מחנות מכולת, אותם מכר מתוך תא המטען של רכבו במגרש החנייה של אותה מכולת. לאחר שנטש את המכונית איתרה אותה המשטרה והוציאה צו מעצר נגדו באשמת פריצה. משמעותו של מעצר נוסף, ה-42 במספר, היה תקופת מאסר נוספת, ולכן ב-9 במרץ 1966, לקחה אותו אחותו, קרוליין, אל תחנת האוטובוס המרכזית של דאלאס, משם עלה על אוטובוס לכיוון שיקגו, אילינוי.
בימים הבאים שהה ספק אצל משפחתה של אחותו, מרתה, לפני ששב לעיר ילדותו מונמאות', שם לן אצל מספר חברים. אחיו הווארד עבד בעיר כנגר ומצא עבורו עבודה כמלטש לוחות גבס. ספק התרגז כששמע על כך שמאלון התחתנה ב-16 במרץ 1966, יומיים בלבד לאחר שהליכי הגירושין ביניהם תמו. ב-25 במרץ עבר ללון ב"מלון כריסטי" שבמרכז העיר ובילה את מרבת זמנו בברים. בסוף אותו חודש עוכבו הוא וחבריו בידי המשטרה לאחר שאיים על איש זר בשירותי פאב עם סכין.
ב-3 באפריל, גברת וירג'יל האריס בת ה-65 הגיעה לביתה בשעה 01:00 בלילה, שם ראתה גבר לבן עור בגובה 1.80 מטרים לערך המחזיק בידו סכין. לדבריה הוא היה מנומס מאוד ובעל דיבור דרומי רך. לאחר שכיסה את עיניה וקשר אותה היטב, אנס אותה הזר וגנב ממנה שניים וחצי דולרים אותם הרוויחה באותו הערב משמרטפות.
כעבור שבוע נעלמה מארי קתרין פירס בת ה-32, מלצרית אשר עבדה בפאב בשם "המקום של פרנק", לאחר שנראתה הולכת לביתה בשעה 12:20 בלילה, ב-9 באפריל. היא דווחה כנעדרת ב-13 באפריל, וגופתה נמצאה באותו היום בדיר החזירים שמאחורי הפאב. היא מתה כתוצאה ממכה חזקה שקיבלה בגופה וגרמה לקרע בכבד שלה.
ספק ביקר מספר פעמים באותו הפאב וכחודש לפני כן עזר לבנות את דיר החזירים שמאחוריו, ועל כן כאשר הגיע לנגרייה ב-15 באפריל כדי לאסוף את משכורתו, תשאלה אותו המשטרה בנוגע למותה של פירס והורתה לו להישאר בעיר לצורך חקירות נוספות. כשהגיעה המשטרה למלון בו שהה ב-19 באפריל גילו השוטרים שעזב מספר שעות קודם לכן לאחר שארז את מזוודותיו ואמר שפניו מועדות למכבסה. חיפוש בחדרו הוביל למציאתם של מכשיר רדיו ומספר תכשיטים השייכים לגברת וירג'יל האריס, וכן מספר חפצים שנגנבו במהלך שני מקרי שוד שונים אשר התרחשו באותו החודש.
באותו היום בו עזב את המלון שב ספק לביתה של אחותו מרתה בשדרות אבונדייל מספר 3966, שם גרה יחד עם בעלה ג'ין ושתי בנותיהם. מרתה עבדה כאחות מוסמכת בענף רפואת הילדים לפני שהתחתנה עם ג'ין, אשר השתכר בעצמו כפועל-מסוט בשירות הרכבת. ספק סיפר לשניים כי נאלץ לעזוב את מונמאות' לאחר שסירב למכור סמים עבור ארגון פשע עוין. ג'ין, אשר שירת בעברו בחיל הים של ארצות הברית, חשב שעבודה כימאי עשויה להתאים לגיסו המובטל, ולכן ב-25 באפריל לקחו לשלוחה של משמר החופים כדי לרשמו כחניך. תהליך ההצטרפות דרש מתן טביעות אצבע וצילום תמונת פרופיל, וכמו כן מעבר של בדיקה רפואית.
ספק החל לעבוד במהרה וב-30 באפריל הצטרף לצוות סיפון בן שלושים ושלושה ימאים ששהה על גבי ה"קלרנס בי. רנדל", אוניית משא של חברת אינלנד סטיל, אך מסעו הקצר הסתיים לאחר שב-3 במאי לקה בדלקת בתוספתן ופונה על גבי הליקופטר של משמר החופים לבית החולים סנט ג'וזף בהנקוק, מישיגן, שם עבר אפנדקטומיה.